
FORU GOBERNU KONTSEILUAREN FORU DEKRETUAREN PROIEKTUARI BURUZKO IRIZPENA, ZEINAREN BIDEZ ARAUTZEN BAITIRA MENDEKO PERTSONA ADINEKOENTZAKO EGOITZA ZENTROEI ESKATZEN ZAIZKIEN  GUTXIENEKO BETEKIZUNAK ETA BALDINTZA TEKNIKO-ASISTENTZIALAK ETA LANGILEEI DAGOZKIENAK, GIZARTE ONGIZATERAKO FORU ERAKUNDEAREKIN EGOITZA PLAZAK ITUNTZEAREN ETA ITUNTZEKO PROZEDURAREN ESPARRUAN 
(AHOLKU BATZORDEAREN 2025EKO MAIATZAREN 15EKO BILKURA)
I.-EGITATEZKO AURREKARIAK
Gizarte Ongizaterako Foru Erakundeko (aurrerantzean, GOFE) zuzendari gerenteak, 2025eko otsailaren 26an, Foru Gobernu Kontseiluaren foru dekretuaren proiektua igorri zuen, zeinaren bidez arautzen baitira mendeko adineko menpekoentzako egoitza-zentroei eskatzen zaizkien gutxieneko betekizunak eta baldintza tekniko-asistentzialak eta langileei dagozkienak, GOFErekin egoitza plazak ituntzearen esparruan, eta ituntzeko prozedura, Aholku Batzorde honek nahitaezko txostena egin dezan. 
Irizpen eskaerarekin batera jarraian zehaztutako dokumentazioa igorri zuen:
1. 116/2024 Foru Agindua, azaroaren 15ekoa, Gizarte Politiken Saileko diputatuarena, zeinaren bidez hasten baita Foru Gobernu Kontseiluaren foru dekretuaren proiektua egiteko prozedura. Foru dekretu horrek arautzen ditu mendeko pertsona adinekoentzako egoitza zentroei eskatzen zaizkien  gutxieneko betekizunak eta baldintza tekniko-asistentzialak eta langileei dagozkienak, egoitza plazak GOFErekin hitzartzearen eta hitzartzeko prozeduraren esparruan. 
2. Generoaren araberako inpaktuari buruzko txostena, Gizarte Zerbitzuen Idazkaritzako buruak 2024ko azaroaren 19an emana.
3. Berdintasun Zerbitzuak 2024ko azaroaren 29an genero inpaktuaren ebaluazioa egiaztatzeko eskaerari egindako oharrak.
4. Entzunaldiaren eta jendaurreko informazioaren izapidean foru dekretuaren proiektuari aurkeztutako alegazioak. Zehazki, EH Bilduko batzarkide taldeak 2024ko abenduaren 13an aurkeztutako alegazioak.
5. Entzunaldiaren eta jendaurreko informazioaren izapidean aurkeztutako alegazioei buruzko txostena, GOFEren Kontratazioaren eta Araubide Juridikoaren Arloak 2025eko otsailaren 24an egina.
6. Gizarte Ongizaterako Foru Erakundeko Ekonomia eta Aurrekontu Arloko zuzendariorde teknikoak 2024ko azaroaren 27an egindako txosten ekonomikoa.
7. Arau eraginari buruzko txostena, GOFEren Kontratazioaren eta Araubide Juridikoaren Arloak 2025eko otsailaren 24an egina
8. Mendeko adinekoentzako egoitza zentroei eskatzen zaizkien betekizunak eta gutxieneko baldintza teknikoak eta asistentzialak eta langileen arloko baldintzak arautzea, Arabako Gizarte Ongizaterako Foru Erakundearekin egoitza plazak ituntzearen eta ituntzeko prozeduraren esparruan. 
II.- OHAR JURIDIKOAK
LEHENENGOA. Kontsulta Batzordearen eskumena.
Foru Gobernu Kontseiluaren martxoaren 30eko 40/1999 Foru Dekretuko 3.1 b) artikuluaren bidez Arabako Foru Administrazioaren Aholku Batzordea sortu eta Erregelamendu Organikoa onetsi zen. Artikulu horretan ezartzen denez, Aholku Batzordeak nahitaezko irizpen ez-loteslea eman beharko du Lurralde Historikoaren eskumen esklusibokoak diren gaiak arautzeko foru arauak edo autonomia erkidegoko legeak betearazteko ematen diren arau xedapenen proiektuei buruz, arau garapena Lurralde Historikoaren eskumenekoa izanez gero.
Proiektuko dekretuak bi helburu ditu: alde batetik, ezartzea «mendeko adinekoentzako egoitza zentroei beren plazak GOFErekin itundu ahal izateko eskatzen zaizkien betekizun eta baldintza tekniko-asistentzialak eta langile-baldintzak», eta, bestetik, «prozedura arautzea, oinarrizko alderdietan, GOFEk eskatutako egikaritze betekizunak eta baldintzak betetzen dituzten zentroak menpean dituzten erakundeekin plazak ituntzeko, bai eta itun horri lotutako betebeharrak ezartzea ere, sektore publikoko kontratuen arloan indarrean dagoen araudiaren esparruan».
Proiektu hau Aholku Batzorde honen nahitaezko irizpenaren mende dagoen ala ez zehazteko, egokia da zer araudiren aurrean gauden zehaztea. Jurisprudentziak emandako definizioaren arabera,  antolaketa araudiak dira  administrazio organoen egitura eta eskumena finkatzea xede dutenak, edo, oro har, barne antolaketaren etxeko alderdiak arautzen dituztenak giza baliabideen eta baliabide materialen barne erregulazioari dagokionez. Gainera, jurisprudentzia gehienean, definizio horren elementu erabakigarriak kontzeptu negatibo bati erreparatzen dio, hau da, arautegi horiek egiten ez dutenari.  Hala, antolaketa erregelamenduak dira ez dutenak ad extra ondoriorik eta, beraz, herritarren eskubide eta betebeharrei eragiten ez dietenak, arauaren xede nagusia ez diren manuetan izan arren. 
Kasu honetan, lehen adierazi den bezala, mendeko adinekoentzako egoitza zentroei beren plazak GOFErekin itundu ahal izateko eskatzen zaizkien betekizunak eta prozedura baldintzak arautzen diren neurrian, haien edukia antolaketa erregelamenduaren kontzeptutik harago doa, eta, beraz, Batzorde honen irizpenaren mende dago. 
BIGARRENA. Proiektuan ari den arauaren alderdi formalak.
a) Eskumena.
Arabako Foru Aldundiaren gobernu, antolaketa eta araubide juridikoari buruzko martxoaren 15eko 10/2023 Foru Arauaren 3.2. artikuluaren arabera, Foru Gobernu Kontseiluak du arautzeko ahala. 
Hala ere, Gizarte Ongizaterako Foru Erakundearekin egoitza plazak ituntzearen esparruan mendeko adinekoentzako egoitza zentroei eskatzen zaizkien gutxieneko betekizun eta baldintza tekniko asistentzialak eta langile baldintzak arautzen dituen arau xedapen bat denez, Foru Gobernu Kontseiluak onetsi baino lehen, foru dekretuaren proiektua GOFEren Administrazio Kontseiluak onetsi beharko du, Gizarte Ongizaterako Foru Erakundea erakunde autonomoa eratzen duen ekainaren 20ko 21/1988 Foru Arauaren 5.2.e) artikuluan eta Gizarte Ongizaterako Foru Erakunde autonomoaren egitura eta funtzionamenduaren erregelamendua onesten duen Kontseiluaren apirilaren 3ko 25/2012 Foru Dekretuaren 8.h) artikuluan xedatutakoaren arabera.  
b) Xedapen orokorrak egiteko prozedurak.
1. Aplikatu beharreko arautegia. 
Foru Gobernu Kontseiluaren otsailaren 28ko 6/2023 Foru Dekretuak Arabako Foru Aldundiaren xedapen orokorrak egiteko prozedurak onesten ditu (2023ko martxoaren 8ko ALHAO, 28 zenbakia). Azken xedapenak dio ALHAOn argitaratu eta hurrengo egunean sartuko dela indarrean. 
Irizpena jasotzeko eramandako proiektua egiteko prozedura Gizarte Politiken Saileko diputatuaren ekainaren 5eko 389/2023 Foru Aginduaren bidez hasi zen, beraz, aipatutako foru dekretua aplikatuko zaio, azken xedapenaren arabera.
2. Urteko arau plana. 
6/2023 Foru Dekretuaren 4. artikuluak hauxe ezartzen du: urte bakoitzaren azken hiruhilekoan, Arabako Foru Aldundiak urteko araugintza plan bat onetsiko du, eta, bertan, hurrengo urteko ekitaldian onartzeko proposatu asmo dituen araugintzako ekimenak jasoko dira. Organo eskudunak Urteko Araugintza Planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra. 
2024ko Urteko Araugintza Plana berrikusi ondoren, egiaztatu da araugintza ekimen hau badagoela plan horretan aurreikusita, nahiz eta azaroaren 15eko 116/2024 Foru Aginduaren azalpen zatian kontrakoa adierazi.
3. Arautze egokiaren printzipioak. 
Proiektuaren hitzaurrean ez da justifikatzen ea bat datorren Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan eta Arabako Foru Aldundiaren Xedapen Orokorrak Egiteko Prozedura onesten duen Foru Gobernuaren otsailaren 28ko 6/2023 Foru Dekretuaren 3. artikuluan ezartzen diren erregulazio onaren printzipioekin.
4. Txostenak eta nahitaezko izapideak 
Proposamena izapidetzeari dagokionez, Gizarte Ongizaterako Foru Erakundearen Kontratazioaren eta Araubide Juridikoaren Arloak egin du; izan ere, haren xedea adinekoei zuzendutako gizarte zerbitzuekin lotutako zerbitzu publiko bat ematea arautzea denez, aipatutako erakunde autonomo horri dagokio zerbitzu hori antolatzea, kudeatzea, ematea eta betearaztea, Gizarte Ongizaterako Foru Erakundea Erakunde Autonomoa eratzen duen ekainaren 20ko 21/1988 Foru Arauaren 2. artikuluan xedatutakoaren arabera. Erakunde hori Arabako Foru Aldundiaren Gizarte Politiketako Sailari atxikita dago, Gizarte Zerbitzuen Sailaren egitura organikoa eta funtzionala ezartzen duen Kontseiluaren otsailaren 9ko 13/2016 Foru Dekretuaren 3. artikuluaren bidez, 2023-2027 legegintzaldirako Arabako Foru Aldundiaren sailen egitura zehazten duen Diputatu Nagusiaren ekainaren 30eko 152/2023 Foru Dekretuarekin lotuta. Zerbitzu horrek eman ditu bai entzunaldiaren eta jendaurreko informazioaren izapidean aurkeztutako alegazioei buruzko txostena, bai inplaktu ekonomikoari eta arau inpaktuari buruzko txostenak.
Generoaren araberako inpaktuari buruzko txostena, berriz, Gizarte Politiken Saileko Gizarte Zerbitzuen Zuzendaritzako Gizarte Zerbitzuen Idazkaritzako Zerbitzuak eman du 2024ko azaroaren 19an.  Aldundi honen Berdintasun Zerbitzuak txosten hori egiaztatu du. 
5. Aurretiazko kontsulta publikoa eta entzunaldiko eta informazio publikoko izapidea. 
Arau proiektu honen prozedura izapidetzean, ez da aurreko kontsulta publikoaren izapidea egin, eta salbuespen hori 6/2023 Foru Dekretuaren 10. artikuluko e) eta g) letretan babestu da, arau eraginari buruzko txostenean eta azaroaren 15eko 116/2024 Foru Aginduan adierazten den bezala. Zehazki, izapide horretatik salbuesteko arrazoi gisa aipatzen da foru dekretuaren proiektuak «gai baten alderdi partzialak arautzea», eta «araudi juridiko handiago bat egokitzea edo lege agindu baten kausa izatea». Bi dokumentuetan salbuesteko arrazoi horiek aipatzen badira ere, horietako batean ere ez da justifikatzen kasu horiek arau proiektu hau izapidetzean aplikatu behar direnik. 
Bestalde, espedientean jasota dago proiektuak entzunaldiaren eta 10 egun balioduneko jendaurreko informazioaren izapidea bete duela, eta hori bat dator 6/2023 Foru Dekretuaren 14.3 artikuluan xedatutakoarekin. Izapide horretan, erakunde batek ekarpenak aurkeztu ditu, eta aztertu egin dira, hain zuzen, alegazioei buruz GOFEren Kontratazioaren eta Araubide Juridikoaren Arloak 2025eko otsailaren 24an emandako txostenean.
6. Prozedura izapidetzeko epea. 
6/2023 Foru Dekretuaren 24.2. artikulua betez, Foru Gobernu Kontseiluaren foru dekretuen proiektuak izapidetuta, organo horrek behin betiko onetsi beharko ditu, zortzi hilabeteko epean, prozedura hasi zenetik zenbatzen hasita. 
Prozedura hau Gizarte Politiken Saileko foru diputatuaren azaroaren 15eko 116/2024 Foru Aginduaren bidez hasi zen, eta, beraz, irizpen hau ematen den egunean, epea ez da amaitu. 
HIRUGARRENA. Proiektuan dagoen erregelamendu arauak baliatutako eskumen tituluak.
Autonomia-Elkarte Osorako Erakundeen eta bertako Kondaira-Lurraldeetako Foruzko Ihardutze-Erakundeen Arteko HarremaneiBuruzko azaroaren 25eko 27/1983 Legearen 7.c.1 artikuluak ezartzen duenez, lurralde historikoei dagokie elkarte osorako erakundeen gizarte laguntzari buruzko legeria euren lurraldean betearaztea, Euskal Autonomia Erkidego Osorako Erakundeen zuzeneko ekintzari kalterik egin gabe.
LHLren 8.3 artikuluak, bere aldetik, foru organoei esleitu die araugintza ahala egikaritzea, lurralde historikoei dagozkien gaietan euren zerbitzuak antolatze aldera; eta egikaritu ere, Euskal Autonomia Erkidegoko erakunde erkideek euren legeria garatuz emandako xedapen orokorren arabera egikarituko dituzte zerbitzu horiek. 
Arlo horretako eskumen banaketa hori Gizarte Zerbitzuei buruzko abenduaren 5eko 12/2008 Legean (aurrerantzean, GZL) zehaztu da. Lege horrek III. tituluko I. kapituluan (39. artikulutik 43.era) jasotzen ditu Eusko Jaurlaritzaren, foru aldundien eta udalen gizarte zerbitzuen gaineko eskumenak. Zehazki, GZLren 41. artikuluak lurralde historikoei dagozkien eskumenak jasotzen ditu, eta horien artean daude: gizarte zerbitzuen arloan beren zerbitzuak antolatzeko erregelamendu ahala, bigarren mailako arretako gizarte zerbitzuak ematea (besteak beste, adinekoen edo desgaitasuna duten pertsonen mendekotasunaren arreta), bai eta lege honek eta hura garatzeko araudiak esleitzen dizkieten beste guztiak ere (GZLren 41. artikuluaren 1., 3. eta 12. apartatuak, hurrenez hurren).
Lege testu hauek mugatzen dute proiektuaren arau esparrua: 
Lehenik eta behin, Autonomia pertsonala sustatzeari eta mendetasun egoeran dauden pertsonak zaintzeari buruzko abenduaren 14ko 39/2006 Legea (Estatukoa), zeinaren 16. artikuluan eta hamabigarren xedapen gehigarrian ezarritakoari jarraituz, foru aldundiek autonomiarako eta mendetasunari arreta eskaintzeko sistemaren zerbitzuen katalogoan integratutako zerbitzuak eskaintzeko eta prestazio ekonomikoak emateko dituzten berezitasunak aitortzen baititu.
Bigarrenik, Gizarte Zerbitzuen Euskal Sistemaren prestazio eta zerbitzuen zorroari buruzko urriaren 6ko 185/2015 Dekretua. Dekretu horrek, I. eranskineko 2.4.1 fitxan, foru eskumeneko bigarren mailako arretako gizarte zerbitzutzat jotzen ditu adinekoentzako egoitza zentroak, eta haien xedea definitzen du, eta haren prestazioak eskuratzeko baldintzak, irizpideak eta prozedurak ezartzen ditu.
Hirugarrenik, Euskal Autonomia Erkidegoko adinekoentzako egoitza zentroei buruzko uztailaren 30eko 126/2019 Dekretua. Dekretu horrek arautzen ditu Euskal Autonomia Erkidegoko adinekoentzako egoitza zentro guztiek bete behar dituzten eskakizun materialak, funtzionalak eta langile arlokoak, eta arreta eredua definitzen du, bai eta funtzionatzeko, egiaztatzeko eta homologatzeko baimena emateko baldintzak ezarri ere.
Aurrekoez gain, Gizarte Zerbitzuen Euskal Sisteman itun sozialaren araubidea eta hitzarmenak arautzen dituen azaroaren 7ko 168/2023 Dekretua sistema horren oinarrizko alderdiak arautzera mugatzen da, eta, esparru orokor hori errespetatuz, administrazio bakoitzak bere ekintza itunduaren erregulazio espezifikoan dituen ahalmenak aitortzen ditu, bigarren xedapen gehigarrian xedatutakoaren arabera, GZLren beraren zortzigarren xedapen gehigarriarekin lotuta.
Azken batean, GZLren 41. artikuluaren eta zortzigarren xedapen gehigarriaren arabera, foru aldundiei dagokie erregelamenduak egiteko ahala, bai beren zerbitzuak antolatzeko, bai mendeko adinekoentzako egoitza zentroei beren plazak GOFErekin itundu ahal izateko eskatzen zaizkien betekizunak eta baldintza tekniko-asistentzialak eta langile baldintzak ezartzeko, bai, oinarrizko alderdietan, GOFEk eskatutako betearazpen betekizunak eta baldintzak betetzen dituzten zentroak menpean dituzten erakundeekin plazak ituntzeko prozedura arautzeko, bai eta itun horri lotutako betebeharrak ezartzeko ere. Prozedura horrek, nolanahi ere, bat etorri beharko du aurretik aipatutako araudi osoan ezarritako xedapen erkideekin.   
LAUGARRENA. Proiektuaren azalpena.
Erregelamendu arauaren proiektua hitzaurreak (arauaren xedea deskribatzen da, eta eskumen gaiei eta proposatzen den arau esparruaren eta erregulazio beharraren inguruko gaiei heltzen zaie) eta laurogeita bi artikuluk (hiru titulutan, bi xedapen gehigarritan, bi xedapen iragankorretan eta bi azken xedapenetan egituratuta) osatzen dute. 
I. tituluaren izenburua "Xedapen orokorrak" da, eta honakoak xedatzen ditu: arau proiektuaren xedea (1. artikulua), aplikazio eremua (2. artikulua), mendeko adinekoentzako egoitza zentroen definizioa eta ezaugarriak (3. artikulua), mendeko adinekoak eta gaitasun juridikoa egikaritzeko laguntzak (4. artikulua) itunaren helburuak (5. artikulua) eta printzipio informatzaileak (6. artikulua).
II. titulua zentro horiei eskatzen zaizkien betekizunei eta baldintza tekniko-asistentzialei eta langile baldintzei buruzkoa da, eta hiru kapitulutan banatuta dago. I. kapituluak 7. eta 8. artikuluak hartzen ditu, xedapen orokorrei buruzkoa da, eta itunaren aurreko betekizun eta baldintza tekniko-asistentzialak arautzen ditu (7. artikulua), eta betearazpenaren esparruan (8. artikulua). II. kapitulua hitzarmena gauzatzeko eskatzen diren baldintza tekniko-asistentzialei buruzkoa da, eta bost sekziotan banatzen da: lehena, arreta ereduari buruzkoa da (9. eta 10. artikuluak). 2. sektzioa, baldintza orokorrei buruzkoa da (11. eta 12. artikuluak). Hirugarrenak, egoitza zerbitzuak eskaintzen dituen gutxieneko prestazioak arautzen ditu (13.-24. artikuluak). 4. sekzioak, egoitza arretaren funtsezko faseak eta prozesuak arautzen ditu, eta hiru azpisekziotan banatzen da: lehena, sartzeko faseari buruzkoa (25. artikulutik 31.era); bigarrena, egonaldiari buruzkoa (32. artikulutik 38.era), eta hirugarrena, egonaldiaren amaierari buruzkoa (39. artikulua). Azkenik, 5. sekzioa antolaketa alderdiei buruzkoa da (40. artikulutik 42. artikulura). Azkenik, III. kapituluak (43.-48. artikuluak) langileen baldintzak jasotzen ditu, ituna gauzatzearen esparruan.
Ondoren, III. titulua ituntzeko prozedurari buruzkoa da, eta lau kapitulutan banatuta dago: I. kapitulua, xedapen orokorrei buruzkoa (49. eta 50. artikuluak); II. kapitulua, esparru akordioei buruzkoa, hiru ataletan banatzen da: 1. sekzioa xedeari eta gai orokorrei buruzkoa da (51.-56. artikuluak); 2. sekzioa, lizitazio eta adjudikazio prozedurei buruzkoa da (57.-71. artikuluak); eta 3.ak esparru akordioaren formalizazioa arautzen du (72. eta 73. artikuluak); III. kapituluak esparru akordio batean oinarritutako kontratuak arautzen ditu eta bi sekziotan banatzen da: 1. sekzioa kontratu horien adjudikazioari, formalizazioari eta ordaintzeko moduari buruzkoa da (74. artikulutik 78.era), eta bigarrena, berriz, egikaritzeari buruzkoa (79. eta 80. artikuluak); azkenik, IV. kapituluak administrazioaren prerrogatibak jasotzen ditu, eta 81. artikuluan kontratuak interpretatzeko klausula jasotzen du, eta 82. artikuluan, berriz, jurisdikzio eskuduna.
Proiektuak bi xedapen gehigarri, bi xedapen iragankor eta bi azken xedapen ditu.
BOSGARRENA. Proiektuaren edukiaren analisia.
Proiektua txertatzen den arau esparrua irizpen proposamen honen hirugarren ohar juridikoan aipatutakoa da, eta horrek esan nahi du, bertan adierazi den bezala, proiektuaren edukiak antolaketa alderdiak eta itunak lortzeko prozedura espezifikoaren alderdi osagarriak arautzera mugatu behar duela, betiere errespetatuz Gizarte Zerbitzuen Euskal Sistemaren prestazio eta zerbitzuen zorroari buruzko urriaren 6ko 185/2015 Dekretuan, Adinekoentzako Egoitza Zentroei buruzko uztailaren 30eko 126/2019 Dekretuan eta Gizarte Zerbitzuen Euskal Sisteman itun sozialaren araubidea eta hitzarmenak arautzen dituen azaroaren 7ko 168/2023 Dekretuan ezarritako oinarrizko arauak.
Balorazio orokor horretatik abiatuta, proiektuaren alderdi zehatzei buruzko ohar hauek egiten dira:
a) Hitzaurrea: proiektuaren hitzaurrean ez da justifikatzen ea bat datorren Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan eta Arabako Foru Aldundiaren Xedapen Orokorrak Egiteko Prozedura onesten duen Foru Gobernuaren otsailaren 28ko 6/2023 Foru Dekretuaren 3. artikuluan ezartzen diren erregulazio onaren printzipioekin.
Gainera, Foru Gobernu Kontseiluak proiektua onesteko duen eskumenari buruzko paragrafoan, ez da ezer adierazten GOFEren Administrazio Kontseiluaren eskumenari buruz. Hala, kontuan hartu behar da GOFEren Administrazio Kontseiluak foru dekretuaren proiektua onetsi behar duela Foru Gobernu Kontseiluak onetsi aurretik, Gizarte Ongizaterako Foru Erakundea erakunde autonomoa eratzen duen ekainaren 20ko 21/1988 Foru Arauaren 5.2.e) artikuluan eta Gizarte Ongizaterako Foru Erakundea erakunde autonomoaren egitura eta funtzionamenduaren erregelamendua onesten duen apirilaren 3ko Kontseiluaren 25/2012 Foru Dekretuaren 8.h) artikuluan xedatutakoaren arabera.
Aurrekoaz gain, azalpen zati honetan Gizarte Zerbitzuen Euskal Sisteman itun sozialaren araubidea eta hitzarmenak arautzen dituen azaroaren 7ko 168/2023 Dekretua aipatzea falta da. Dekretu horrek sistema horren oinarrizko alderdiak arautzen ditu, eta, esparru orokor hori errespetatuz, administrazio bakoitzak bere jarduketa itunduaren erregulazio espezifikoan dituen ahalmenak aitortzen ditu, bigarren xedapen gehigarrian xedatutakoaren arabera, GZLren beraren zortzigarren xedapen gehigarriarekin lotuta. 
Azkenik, eta proiektuaren lehen xedapen iragankorrean "Lehen eta Bigarren Esparru Akordiotik" sortutako kontratuak aipatzen direnez, horien aipamena aurretik egin gabe, zerbitzu sustatzaileari gomendatzen zaio horiei buruzko azalpen erreferentzia bat sartzea proiektuaren hitzaurrean.
b) Proiektuaren 3. artikuluak mendekotasuna duten adinekoentzako egoitza zentroen definizioa eta ezaugarriak ezartzen ditu, baina ezaugarri horiek ez datoz guztiz bat urriaren 6ko 185/2015 Dekretuaren I. eranskineko 2.4.1 fitxan zentro horiei aitortutakoekin, gehigarri bat aipatzen baitu (adinekoei beren bizi proiektua gauzatzeko behar dituzten laguntzak ematea). Kontuan hartuta alderdi horrek gainditu egiten duela foru aldundiek beren zerbitzuak antolatzeko duten ahala, aipamen hori ez egitea gomendatzen da.
c) Proiektuaren 4. artikuluan, egoitza zentroak erabiltzen dituzten adineko pertsonen gaitasun juridikoa (ordezkaria, zaintzailea, kuradorea edo defendatzaile judiziala) gauzatzeko laguntzak aipatzen dira. Kontuan hartuta zer alde dauden proiektuan erabilitako erreferentzien, 185/2015 Dekretuaren I. eranskinaren 2.4.1 fitxan jasotakoen eta Kode Zibilaren 250. artikuluan jasotakoen artean, eta alderdi horrek foru aldundiek beren zerbitzuak antolatzeko duten ahala gainditzen duela kontuan hartuta, artikulu hori ez aipatzea gomendatzen da.
d) Proiektuaren 5. artikuluak itunaren helburuak ezartzen ditu, eta ez datoz bat azaroaren 7ko 168/2023 Dekretuaren 7. artikuluan jasotakoekin, partzialki baino ez baititu aipatzen. Kontuan hartuta 168/2023 Dekretuan jasotako helburuetako batzuk ez aipatzeak nahasmena eragin dezakeela eta haren esparru orokorra errespetatu behar dela, artikulu hori ez aipatzea gomendatzen da, edo, horren ordez, 168/2023 Dekretuaren 7. artikulura joaraztea.
e) Proiektuaren 6. artikuluak itunaren printzipio informatzaileak ezartzen ditu, eta 168/2023 Dekretuaren 6. artikuluan jasotakoen zati bat baino ez du jasotzen, eta 2023an GOFEk berak onetsitako GIZAREA harremanetan oinarritutako arretari buruzko eskuliburuaren aipamen puntual batzuk gehitzen ditu. Kontuan hartuta hoirek ez aipatzeak nahasmena eragin dezakeela, artikulu hori kentzea gomendatzen da, edo, horren ordez, 168/2023 Dekretuaren 6. artikulura joaraztea. Era berean, GIZAREA eskuliburuaren aipamenak kentzea gomendatzen da; izan ere, haren edukia erakundearen barneko edo etxeko funtzionamendurako jarraibide edo prozedura espezifikoen barruan sartzen da, eta, beraz, erregelamendu arau baten edukitik kanpo.
f) Proiektuaren 7. artikuluko 1. apartatuaren bigarren paragrafoak salbuespen gisa onartzen du Gizarte Zerbitzuen Foru Erregistroan inskribatuta ez dauden zentroekin ituntzeko aukera, betiere zentro horiek inskripzio hori izapidetzen ari badira. Erreferentzia berrikusi ondoren, egiaztatu da ez datorrela bat 168/2023 Dekretuaren 8. artikuluan adierazitakoarekin. Artikulu horrek zehatz-mehatz ezartzen du ekimen pribatuko entitateek, itunak egiteko ahalmena izateko, GZLren 59. artikuluan aurreikusitako erregistroko inskripzioari, baimenari eta homologazioari buruzko baldintzak bete behar dituztela. Horregatik, segurtasun juridikoa bermatze aldera, eta kontuan hartuta itun sozialaren araubidean sartzeko baldintzak zehaztea ezin dela hartu Arabako Foru Aldundiak arautzeko eskumena duen prozeduraren alderdi osagarritzat, baizik eta haren funtsezko alderdi bat, paragrafo hau kentzea gomendatzen da.
g) Proiektuaren 9. eta 10. artikuluek partzialki arautzen dute, bat ez datorren idazketa baten bidez, 168/2023 Dekretuaren 26. artikuluaren edukia, pertsona ardatz duen arreta integraleko ereduari buruzkoa, GOFEk berak 2023an onetsi zuen GIZAREA harremanetan oinarritutako arretari buruzko eskuliburuaren aipamen puntualak gehituta.  Kontuan hartuta proiektuan eta 126/2019 Dekretuaren 26. artikuluan jasotakoaren arteko idazkera desberdinak nahasmena eragin dezakeela, haren esparru orokorra errespetatu behar denez, dekretura joaraztea gomendatzen da. Era berean, GIZAREA eskuliburuaren aipamenak kentzea gomendatzen da; izan ere, haren edukia erakundearen barneko edo etxeko funtzionamendurako jarraibide edo prozedura espezifikoen barruan sartzen da, eta, beraz, erregelamendu arau baten edukitik kanpo. 
h) Proiektuaren 13.etik 24.era bitarteko artikuluek itunduko diren laguntza zerbitzuek eskainitako prestazioak arautzen dituzte, eta 126/2019 Dekretuaren 29. artikuluan ezarritako adinekoen egoitza zerbitzuaren gutxieneko baldintzak eta edukia errespetatzen dira. Aurrekoa gorabehera, komeni da aipatzea 14. artikuluaren 4. apartatuko d) letran 4. artikuluaren aipamen gurutzatu bat dagoela, eta berrikusi egin beharko dela hura ezabatzeko gomendioa hartzen bada.
i) 25. artikulutik 31.era bitarteko artikuluak egoitza zentroan sartzeko faseari buruzkoak dira, eta 126/2019 Dekretuaren 30. eta 31. artikuluetan ezarritako adinekoen egoitza zerbitzuaren gutxieneko edukiak errespetatzen dituzte, honako hau izan ezik:
· Proiektuaren 29.4 artikuluan, Arreta Plan Indibidualizatuaren (API) & tD aldizkako jarraipena egiteko epea ezartzea falta da (ahal dela, astean behin eta nahitaez hilero), 126/2019 Dekretuaren 31.4 artikuluan xedatutakoaren arabera, bai eta egoitza zentroan sartu eta hiru hilabetera egin beharko den egokitzapenaren balorazioaren emaitzaren aipamena ere (126/2019 Dekretuaren 31.5 artikulua).
· 4. artikuluari buruzko bi aipamen gurutzatu daude, eta berrikusi egin beharko dira artikulu hori ezabatzeko gomendioa egiten bada (proiektuaren 29. artikuluaren 2. eta 6. apartatuak).
j) «Adineko egoiliarren eskubideak sustatzea eta errespetatzea» izenburuko 34. artikuluaren 1. apartatuak zati batean arautzen du Arabako Lurralde Historikoko gizarte zerbitzuen foru sareko adinekoen zentroetako oinarrizko estatutua onesten duen otsailaren 28ko Foru Gobernu Kontseiluaren 8/2017 Foru Dekretuaren 4. artikuluak jada jasotakoa. Bertan, gainera, berariaz jasotzen da GZLak eta Euskal Autonomia Erkidegoko gizarte zerbitzuen erabiltzaileen eta profesionalen eskubide eta betebeharren gutuna onesten duen apirilaren 6ko 64/2004 Dekretuak ezartzen dituzten oinarrizko eskubideen errespetua.  Kontuan hartuta aurreko araudiei buruzko aipamenak ez egiteak nahasmena eragin dezakeela, aipamenak egitea gomendatzen da.
k) «Zuzeneko arreta emateko langileak» izenburuko 45. artikuluaren 2. apartatuak zuzeneko arreta emateko langileen gutxieneko ratioa ezartzen du mendekotasun mailetan itundutako plazetarako, plaza/egun bakoitzeko minututan adierazita.
Proportzio edo «ratio» horiek 126/2019 Dekretuaren 43.3 artikuluan ezarritako gutxienekoak errespetatu beharko dituzte. Dekretu horren lehen apartatuan ere honela definitzen da kalkulazeko formula:
"Langile/egoiliar proportzioa edo ratioa ezartzeko, hauek hartuko dira kontuan: 1.- Zenbatzaile gisa: alde batera utzita lan-ezaugarriak eta kontratu-mota (finkoa, behin-behinekoa edo ordezkoa, dedikazio osoa edo partziala, lan-zerbitzuen kontraprestazioa, etab.), langileek lanean emandako guztirako orduen kopurua zatituko da lan-hitzarmenean, edo, halakorik ez badago, Langileen Estatutuan ezarritako urteko orduen kopuruaz". 
l) 47. artikuluaren 2. apartatuak, hau da, langileen etengabeko prestakuntzari buruzkoak, Urteko Prestakuntza Planak jaso behar dituen nahitaezko edukiak ezartzen ditu. Nahitaezko eduki horren artean ez da jasotzen berdintasunaren eta generoaren arloko prestakuntza, eta, beraz, ez da betetzen 126/2019 Dekretuak 42. 1 f) artikuluan xedatutakoa, nahitaezkoa dela adierazten baitu.
m) III. tituluak mendeko pertsona adinekoentzako egoitza plazak ituntzeko prozedura arautzen du, eta, horretarako, lehenik eta behin aplikatu beharreko arau esparrua ezartzen du. Horrela, 49. artikuluan ezartzen du aipatutako itunak  hauek beteko dituela: 9/2017 Legea, azaroaren 8koa, Sektore Publikoko Kontratuena, zeinaren bidez Espainiako antolamendu juridikora aldatzen baitira Europako Parlamentuaren eta Kontseiluaren 2014/23/UE eta 2014/24/UE Zuzentarauak, otsailaren 26koak (aurrerantzean SPKL); 1098/2001 Errege Dekretua, urriaren 12koa, Herri Administrazioen Kontratuen Legearen Araubide Orokorra onesten duena (aurrerantzean HAKLAO); eta Estatuko zein Euskal Autonomia Erkidegoko kontratuak arautzen dituzten gainerako xedapen aplikagarri guztiak. 
Arau esparru horri dagokionez, kontuan hartu behar da ezen, itun sozialen izaera juridikoa aztertu eta eztabaidatu izan bada ere, eta itun soziala kontratu-kategoriaren barruan kokatzen duen tesi minoritario bat egon arren, zeinak aukera ematen baitu haren legeriara modu osagarrian jotzeko itun araubideari aplikatu beharreko oinarrizko erregelamenduetan araututa ez dagoen guztian, gehiengoaren tesiaren arabera gizarte zerbitzuak kudeatzeko modu bat dira, sektore publikoko kontratazio publikoaren araudian araututako kontratu modalitatetik bereizirik daudenak.
Eta hori guztia, 2014/24/EB Europako Zuzentarauan ezarritakoaren arabera. Zuzentarau horrek kontratazio ereduaz bestelako gizarte zerbitzuen prestazioen kudeaketa antolatzeko aukerak eskaintzen ditu, betiere sistema horiek publikotasun nahikoa bermatzen badute eta gardentasunaren eta diskriminaziorik ezaren printzipioetara egokitzen badira, eta gizarte ituna formula horien artean sartzen du.
Aurrekoaz gain, kontuan hartu behar da, halaber, Konstituzioak Estatuaren eta autonomia erkidegoen artean ezarritako eskumen banaketaren jarraituz, nahiz eta Estatuak eskumen esklusiboa izan administrazio kontratu eta emakiden oinarriak ezartzeko (149.1.18 artikulua), hau da, nahiz eta pertsonentzako zerbitzu kontratuak barne hartzen dituzten kontratu publikoak arautzeko lege erreserba izan, autonomia erkidegoen eskumena dela mota horretako zerbitzuak antolatzeko formula zehatza hautatzea, haien kudeaketa beren gain hartu dutelako (Espainiako Konstituzioaren 148. artikulua eta Euskal Autonomia Erkidegoko Autonomia Estatutuaren abenduaren 18ko 3/1979 Lege Organikoaren 10.12 eta 10.39 artikuluak). Eta hori guztia SPKLk berak bermatzen du, berrogeita bederatzigarren xedapen gehigarrian honako hau adierazten baitu: "Lege honetan ezarritakoa ez da oztopoa izango autonomia erkidegoek, esleituta dauzkaten eskumenak baliatuz, legeak eman ditzaten; izan ere, kontratuez bestekoak diren tresnak artikulatu ahalko dituzte arlo sozialeko beharrizanak betetzera bideratutako zerbitzu publikoak emateko".
Agindu hori betez, 168/2023 Dekretuak zehazten du itun sozialaren araubidea dela mendeko pertsona adinekoentzako egoitza zentroetan eskaintzen diren zerbitzuen emaile gisa ekimen pribatuko erakundeak hautatzeko formula.
Horregatik, eta Arabako Foru Aldundiak eremu horretan duen erregelamendu ahala, lehen argudiatu den bezala, zerbitzuaren antolamendu alderdiak eta prestazioa eskuratzeko prozedura espezifikoaren alderdi osagarriak arautzera mugatu behar denez, betiere gizarte zerbitzuen arloko prestazioak eskuratzeko prozedura arautzen duen araudi espezifikoa errespetatuz, zerbitzu sustatzaileari eskatzen zaio mendeko adinekoentzako egoitza zentroen erakunde titularren eta GOFEren artean egoitza plazak ituntzeko prozedura osoa, proiektuaren III. tituluan jasotakoa, 168/2023 Dekretuan adierazitakora egokitzeko. Eskaera hori bera egin daiteke III. titulu horretatik kanpo egon arren SPKLren aplikazioari erreferentzia egiten dioten artikulu guztiei dagokienez, bai eta bertan jasotako araudiari eta, bereziki, esparru akordioei edo horietatik sortutako kontratuei dagokienez ere. (Bereziki, eta beste artikulu batzuk egon badaudela alde batera utzi gabe, egokitu egin behar da bigarren xedapen gehigarriaren, bigarren xedapen iragankorraren eta azken xedapenetako lehenengoaren idazkera).
n) Azken xedapenetako lehenengoaren lehenengo apartatuak proiektuaren ordezko araubidea arautzen du, eta berariaz adierazten duenez, "Foru Dekretu honek berariaz aurreikusten ez duen guztirako, xedapen hauek aplikatuko dira, osagarri gisa: 126/2019 Dekretua, uztailaren 30ekoa, Euskal Autonomia Erkidegoko Adinekoentzako Egoitza Zentroei buruzkoa; 9/2017 Legea, azaroaren 8koa, Sektore Publikoko Kontratuena, Europako Parlamentuaren eta Kontseiluaren 2014ko otsailaren 26ko 2014/23/EB eta 2014/24/EB zuzentarauen transposizioa egiten duena Espainiako ordenamendu juridikora (aurrerantzean SPKL); eta 1098/2001 Errege Dekretua, urriaren 12koa, Administrazio Publikoen Kontratuen Legearen Erregelamendu Orokorra onartzen duena". SPKLri buruz aurreko m) letran egindako oharrez gain, 126/2016 Dekretuaren osagarritasunaren edo ordezkagarritasun aipamenari dagokionez, kontuan hartu behar da Arabako Foru Aldundiak eremu horretan duen erregelamendu ahala, lehen argudiatu den bezala, zerbitzuaren antolamendu alderdiak arautzera mugatu behar dela, bai eta prestazioa eskuratzeko prozedura espezifikoaren alderdi osagarriak arautzera ere, betiere gizarte zerbitzuen arloko prestazioak eskuratzeko prozedura arautzen duen araudi espezifikoa errespetatuz. Hau da, apartatu honetan aipatzen den araudian jasotzen dren prozedura xedapenak lehentasunez aplikatzekoak dira, eta ezin izango dira inola ere proiektu honen ordezko gisa aplikatu. Ondorioz, aparttu hori kentzeko eskatzen zaio zerbitzu sustatzaileari. 
III.- ONDORIOAK
Lehenengoa. Foru Dekretu proiektua ordenamendu juridikora egokitzen da, irizpen honen bosgarren apartatuko b), c), d), e), f), g), l), m) eta n) letretan aipatutako artikuluak izan ezik. 
Bigarrena. Irizpen honen bosgarren atalean adierazitako gainerako aldaketak egitea proposatzen da.

